ועדת העבודה, הרווחה והבריאות, כנסת 18, פרוטוקול מספר 148, 2009-12-07 12:30

חיים כץ: בוקר טוב.

חיים כץ: יום שני בשבוע, כ' בכסלו התש"ע, 7 בדצמבר 2009.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא: הצעת חוק הביטוח הלאומי (תיקון – סייג לזכאות לגמלת סיעוד), של חבר הכנסת עתניאל שנלר.

חיים כץ: אנחנו ממשיכים את הדיון שהיה לפני שבוע, ואנחנו חוזרים לנציג משרד המשפטים, או נציג משרד האוצר?

דב בארי: דב בארי, רפרנט רווחה ביטוח לאומי באגף תקציבים.

דב בארי: לפני הדיון אני ונציגת המוסד לביטוח לאומי ערכנו ישיבה קצרה אצל המחלקה המשפטית שלכם.

דב בארי: מבחינתנו, הנוסח שמופיע פה הוא בסדר מבחינתנו.

דב בארי: לא צריך להרחיב.

וילמה מאור: הנוסח של הלשכה המשפטית

דב בארי: כן, מה שמונח פה מבחינתנו יכול לעלות לקריאה ראשונה.

חיים כץ: אדוני המציע, חבר הכנסת עתניאל שנלר, אתה ראית את הנוסח?

עתניאל שנלר: אני ראיתי את הנוסח.

עתניאל שנלר: אני בטוח שברגע שיקראו אותו, יהיה לנו קל להצביע.

חיים כץ: מאה אחוז.

חיים כץ: אנחנו נקרא אותו, וניתן לאנשים שירצו לומר משהו, אפשרות לומר את דברם.

אור רוזנמן: "הצעת חוק הביטוח הלאומי (תיקון – סייג לזכאות לגמלת סיעוד), התש"ע-2009, תיקון סעיף 227 1.

אור רוזנמן: בחוק הביטוח הלאומי [נוסח משולב], התשנ"ה-1995, בסעיף 227, האמור בו יסומן "(א)" ואחריו יבוא: "(ב) על אף האמור בסעיף קטן (א) מבוטח הנמצא בבית חולים כללי, יהיה זכאי לגמלת סיעוד במשך תקופה של 14 ימים ממועד אשפוזו.

אור רוזנמן: (ג) מבוטח שחדלה להשתלם לו גמלת סיעוד בשל כך שנמצא בבית חולים, ובתוך תקופה של 90 ימים שוחרר מבית החולים, יהיה זכאי לגמלת סיעוד בשיעור שנקבע לגביו עובר לכניסתו לבית החולים, ממועד שחרור.

אור רוזנמן: המוסד רשאי לקבוע תקופה ארוכה מ-90 ימים.

אור רוזנמן: "

חיים כץ: האם יש פה מישהו בחדר הזה שרוצה להגיד משהו?

חיים כץ: אף אחד לא רוצה להגיד?

חיים כץ: או,קי.

חיים כץ: חבר הכנסת עתניאל שנלר, בבקשה.

עתניאל שנלר: אני רוצה לברך על הנוסח הזה.

עתניאל שנלר: אני חושב שהנוסח הזה מבטא את האיזון.

עתניאל שנלר: הנוסח המוסכם מאזן בין סך כל האינטרסים בשביל להגיע למהות החוק.

חיים כץ: את זה היית אומר אחרי ההצבעה.

חיים כץ: הם עוד יכולים להתחרט.

עתניאל שנלר: הם לא יכולים להתחרט.

חיים כץ: תראה לו שאתם יכולים להתחרט.

עתניאל שנלר: משום כך אני מברך על ההסכמה.

עתניאל שנלר: בהחלט אשמח אם נצביע עליו, ונוכל להעביר אותו למליאה.

חיים כץ: או,קי.

חיים כץ: יש עוד מישהו שרוצה לומר משהו?

חיים כץ: אף אחד לא רוצה להגיד?

סמי קידר: סמי קידר מקופת חולים מאוחדת.

סמי קידר: אני מתנצל שאני נזכר מאוחר, אבל אולי עדיף מאוחר.

סמי קידר: זו פעם ראשונה שאני רואה את זה, אבל פה בסעיף הקטן כתוב: תקופה של 14 יום ממועד אשפוז.

סמי קידר: ומה אם אושפז 21 יום?

חיים כץ: מאחר ו - -

סמי קידר: - -ודנתם בזה, אז אני מתנצל.

חיים כץ: אנחנו לא מתחילים את הדיון מחדש.

חיים כץ: יפה מאוד, אנחנו נעבור להצבעה.

חיים כץ: מי בעד ירים את ידו?

חיים כץ: ה צ ב ע ה בעד – 3 נגד – אין נמנעים – אין הצעת חוק הביטוח הלאומי (תיקון – סייג לזכאות לגמלת סיעוד), התשס"ט-2009, של חבר הכנסת עתניאל שנלר פ/413, אושרה פה אחד להעלאה לקריאה ראשונה.

חיים כץ: תודה רבה.

חיים כץ: מאחר וכל חברי הכנסת שנמצאים באולם הצביעו בעד אז אין נמנעים, ואין נגד.

אורלי לוי אבקסיס: אני רוצה לברך.

חיים כץ: אנחנו נעביר את הצעת החוק למליאה לקריאה ראשונה.

חיים כץ: חבר הכנסת עתניאל שנלר, אנחנו נמשיך לקדם את זה, ואז חברת הכנסת אורלי לוי אבקסיס תוכל לברך על המוגמר.

חיים כץ: זוהי רק תחילת הדרך.

אורלי לוי אבקסיס: אני רוצה לברך על העניין.

אורלי לוי אבקסיס: פה מדובר בלקונה בהצעת חוק.

אורלי לוי אבקסיס: אבל, אני חייבת להגיד שהרבה פעמים אנחנו דנים גם בדברים שהם על סדר היום, והרצינות והמהירות שהדברים נעשים באמת ראויים לשבח, וגם את זה צריך לציין.

גדעון בן ישראל: אני גדעון בן ישראל יושב-ראש הסתדרות הגמלאים.

גדעון בן ישראל: אני רק רוצה לומר שאני מקווה שהחוק יתקדם בהתאם לשמו של המציע: "שנלר", "שנלר" – מהר.

ג'ודי וסרמן: אני רק רוצה לעניין הפרוצדורה.

ג'ודי וסרמן: אני מבינה שהנוסח שאושר היום על-ידי הוועדה זה הנוסח שיעלה לקריאה ראשונה, ולא מה שהוצבע בישיבה הקודמת.

חיים כץ: נכון.

ג'ודי וסרמן: אני רואה את זה כדיון מחדש של הוועדה.

ג'ודי וסרמן: - - - הצבעתם בפעם הקודמת.

חיים כץ: ואז הצעת החוק הזאת לא תקציבית.

חיים כץ: הצעת החוק הזאת איננה תקציבית.

ג'ודי וסרמן: או,קי.

חיים כץ: תודה רבה, הישיבה נעולה.